
Bă 
Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 

Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Și 
S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Intru-una Sfântă Sobornicească şi apostolească Biserică, 
Mărturisesc un botez întru iertarea păcatelor, 
Aştept învierea morţilor şi viaţa veacului ce va să fie. Amin ! 


Condacul 1 

Cu fapte luminate fiind împodobit şi harul arhieriei primind după vrednicie, de 
Dumnezeu înţelepţite, Sfinte ierarhe Iacob, la tronul cel dumnezeiesc cu îndrăznire 
stai, rugându-te neîncetat pentru noi toți, cei ce cu mulțumire îți cântăm: Bucură- 
te, Sfinte Iacob, părinte şi ierarh mult-milostiv al Moldovei! 


Icosul 1 

Mlădiţă roditoare a lui Hristos fiind, Sfinte ierarhe Iacob, cu evlavie te cinstim noi, 
credincioşii, că ne dăruieşti îmbelşugat bucuriile harului şi ne înveţi să ne rugăm 
Dătătorului a tot binele, pentru care, cu dragoste de fii cântăm ţie: 

Bucură-te, cel ce te odihneşti în lumina şi pacea Preasfintei Treimi; 

Bucură-te, moştenitor al făgăduinţelor Domnului; 

Bucură-te, chip al slujirii şi al smereniei; 

Bucură-te, cel ales între ierarhi; 

Bucură-te, vestitor al adevărului; 

Bucură-te, lucrător al rugăciunii; 

Bucură-te, fiu după har al Părintelui ceresc; 

Bucură-te, vas prea curat al Duhului Sfânt; 

Bucură-te, rază a lui Hristos în noaptea necazurilor; 

Bucură-te, cârmă a Bisericii la vreme de restriște; 

Bucură-te, dascăl al milostivirii; 

Bucură-te, învăţător al pocăinţei aducătoare de har; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 2 

„Numai întru Domnul bucuraţi-vă” ai îndemnat pe monahi, Sfinte Iacob, că tu în- 
suţi ai gustat bucuria vieții duhovniceşti şi ai fost cercetat de Domnul întru lumină 
negrăită, pentru care Îi cântăm: Aliluia! 


Icosul 2 

Din vârsta copilăriei, Sfinte părinte Iacob, ai iubit vieţuirea cea curată a monahilor 
ŞI, cu inima plină de râvnă, sufletul ţi l-ai pus în mâinile Domnului Hristos în Sfân- 
ta Mănăstire Putna, unde ai cunoscut urcuşul pe treptele virtuţilor, pentru care îţi 
cântăm aşa: 

Bucură-te, cel ce L-ai iubit pe Hristos din pruncie; 

Bucură-te, copil aşezat sub acoperământul Maicii Domnului; 

Bucură-te, cel ce ai intrat pe poarta mănăstirii cu râvnă deplină; 
Bucură-te, cel ce ascultării cu totul te-ai predat; 

Bucura-te, cel ce ai ucenicit la dascăli luminaţi de har; 

Bucură-te, primitor al învăţăturii celei mai presus de minte; 
Bucură-te, cel hrănit cu nectarul rugăciuni; 

Bucură-te, cel ce lumii ai murit şi lui Hristos te-ai dăruit; 
Bucură-te, cel ce ai învăţat taina smeritei cugetări; 

Bucură-te, cel în care rodul dragostei ai odrăslit; 

Bucura-te, rug al rugăciunii, aprins de Dumnezeu; 

Bucură-te, revărsare de iubire peste fraţii tăi şi peste întregul popor; 
Bucură-te, Sfinte Iacob, părinte şi ierarh mult-milostiv al Moldovei! 


Condacul 3 

Cunoscătorul inimilor te-a cunoscut din pântecele maicii tale, Sfinte Iacob, şi pre- 
cum poartă mama pe prunc, te-a purtat din putere în putere, sfințit fiind în cinul 
monahal, apoi ca preot, ierarh, iar mai în urmă ca mitropolit, spre purtarea de grijă 
a credincioşilor, pentru care Îi cântăm: Aliluia! 


Icosul 3 

Precum lumina nu se cuvine a sta ascunsă sub obroc, nici lumina sufletului tău nu a 
fost lăsată de Dumnezeu tăinuită, ci a pus-o în sfeşnicul slujirilor, de unde ai lumi- 
nat tuturor ca un alt Vasile cel mare, pentru care îţi strigăm aşa: 

Bucură-te, cel ce de tânăr ai primit harul preoţiei, ca un văzător al celor nevăzute; 
Bucură-te, cel ce te bucurai cu îngerii şi sfinţii de dumnezeiasca Jertfă; 

Bucură-te, rugător pentru toți înaintea Domnului; 

Bucură-te, cel ce ai ştiut să legi şi să dezlegi cu înţelepciune turma lui Hristos; 
Bucură-te, povăţuitor înţelept al fraților din obştea Putnei; 

Bucură-te, veghetor plin de dragoste asupra sfântului lăcaş şi a aşezămintelor lui; 
Bucură-te, cel ales de Dumnezeu ca arhipăstor în scaunul Rădăuţilor; 

Bucură-te, cel ce ai adus bucurie păstoriţilor; 

Bucură-te, cel ce ai înmulțit râvna ta pentru Hristos; 

Bucură-te, cel ce ai tipărit învățături şi rugăciuni spre folos duhovnicesc; 
Bucură-te, cel ce pe românii din Transilvania i-ai alinat prin trimiterea de cărți 
sfinte; 

Bucură-te, cel pe care Dumnezeu l-a iubit și l-a înălțat; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 4 


Ar De Dr dr dr de Dr dr d De Dr dr dr De de dr dr A de dr dr A A 


Xp XP XP IP IP E E 2 2 e IP 3 3 E E 0 E IP 5 E E IP e XXX 


Je De De e De dr De e De De de De Dr Dr De De De De De De de e Ar A d 


XP PP 2 E E IE IP 3 3 5 IE IE II E E XX 


Virtute după virtute şi har după har ai adunat, albină a Duhului Sfânt, iar din 
mierea ta cea duhovnicească pe toţi ai hrănit, când în scaunul de mitropolit al Ţării 
Moldovei te-a înălțat Dumnezeu, căruia Ii cântăm: Aliluia! 


Icosul 4 

Păstorul cel bun îşi pune viaţa pentru oile sale, iar tu, Sfinte ierarhe Iacob, ai în- 
setat şi ai flămânzit ca dreptatea lui Dumnezeu cea luminătoare de oameni să se 
sălăşluiască în mijlocul turmei creştineşti a Moldovei, pentru care îți cântăm așa: 
Bucură-te, păstor însetat de mântuirea tuturor; 

Bucură-te, stea care pe toţi i-ai călăuzit; 

Bucură-te, cel milostiv spre cei bolnavi; 

Bucură-te, ctitor al spitalului şi al bisericii închinate Sfântului Spiridon; 

Bucură-te, cel ce pe înaintaşi cu iubire smerită de fiu i-ai cinstit; 

Bucură-te, cel ce pomenirea lor cu râvnă ai rânduit; 

Bucură-te, iubitor al casei lui Dumnezeu; 

Bucură-te, ziditor şi sprijinitor al multor biserici și mănăstiri; 

Bucură-te, povăţuitor şi păstor al multor suflete; 

Bucură-te, chip al lui Hristos pentru toţi; 

Bucură-te, cel ce ai rămas pildă pentru ierarhi; 

Bucură-te, mână a lui Dumnezeu care binecuvântează întreg poporul; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 5 

Mergând din slavă în slavă, Hristos te-a rânduit părinte al fraților tăi, până când 
aripile purtării tale de grijă le-ai întins peste Biserica Moldovei, Sfinte ierarhe 
Iacob, iar Duhul Sfânt s-a revărsat în inimile celor păstoriți, pentru care împreună 
cu ei strigăm lui Dumnezeu: Aliluia! 


Icosul 5 

Şi către tine, Sfinte Iacob, ucenicii au zis „Avva, părinte", că Duhul Sfânt i-a învă- 
ţat cine i-a născut întru Hristos, iar toți cu evlavie te-au ascultat şi te-au urmat, 
precum şi noi ne silim să facem și îți cântăm: 

Bucură-te, cel ce ai ştiut să zideşti pe temelia bună pusă de înaintaşi; 

Bucură-te, cel ce ai unit în inima şi în mintea ta vieţuirea de obşte şi cea sihăstrea- 
scă; 

Bucură-te, cel ce cârmuitor și povăţuitor ai fost amândurora; 

Bucură-te, cel ce cuvioşilor Sila, Paisie şi Natan le-ai fost părinte; 

Bucură-te, cel ce binecuvântare roditoare ai dat pentru multe lucrări; 

Bucură-te, cel sub a cărui purtare de grijă Mănăstirea Putna şi sihăstriile sale au în- 
florit; 


Ar De Dr dr dr de Dr dr d De Dr dr dr de de dr dr A de dr dr A A 


Xp XP XP IP 3 E 2 2 E IP 3 3 E E 0 E IP 5 E E IP e XX 


Je De De de De Dr De e De De de De Dr Dr De De De De De e de e Ar A d 


XP PP 2 0 E IE IP IP 3 5 E IE II E E E XX 


Bucură-te, cel ce împreună cu egumenii acestora, lucrarea lui Dumnezeu ai înfăp- 
tuit; 

Bucură-te, cel ce spre dragoste i-ai povăţuit pe toţi; 

Bucură-te, cel ce te-ai făcut pildă de răbdare şi smerenie; 

Bucură-te, toiag înverzit al mănăstiri; 

Bucură-te, râvnitor pentru orice lucrare a lui Dumnezeu; 

Bucură-te, cel ce prin faptă şi cuvânt, ţi-ai înscris numele în cartea vieţii; 
Bucură-te, Sfinte Iacob, părinte şi ierarh mult-milostiv al Moldovei! 


Condacul 6 

Râvna casei lui Dumnezeu având în sufletul tău, ai înnoit şi împodobit Mănăstirea 
Putna, pe care ai numit-o maică şi moștenitoare a ta, pentru care ÎI slăvim pe Dum- 
nezeu, cel ce te-a însuflețit spre tot lucrul bun, cântându-I: Aliluia! 


Icosul 6 

Dragostea ta cea dintâi nu ai uitat-o când Dumnezeu te-a aşezat în alte slujiri, ci cu 
smerenie şi râvnă te-ai întors şi ţi-ai îngrijit mănăstirea de metanie ca pe o maică 
duhovnicească, iar apoi ai înfăţișat-o înnoită întâiului ei ctitor, Sfântului voievod 
Ştefan, pentru care îți cântăm toţi cei ce ne bucurăm de râvna ta: 

Bucură-te, fiu recunoscător al mănăstirii tale; 

Bucură-te, că refacerea ei ţi-a fost încredinţată; 

Bucură-te, vrednic urmaş al întâiului ei ctitor; 

Bucură-te, cel ce dintru început cu smerenie spre aceasta te-ai plecat; 

Bucură-te, cel ascultat de părinţi cu dragoste; 

Bucură-te, cel ce ai ferecat cu argint icoana Maicii Domnului, făcătoare de minuni; 

Bucură-te, cel ce Sfinţilor apostoli Petru şi Pavel lăcaş nou le-ai zidit; 

Bucură-te, cel ce, ca un proroc, ai prevăzut primejdia ce avea să vină asupra mă- 
năstirii; 

Bucură-te, cel ce ai pregătit-o pentru a înfrunta vremuri grele sub stăpânire străină; 

Bucură-te, cel ce pe cele văzute le-ai înfrumusețat şi pe cele nevăzute le-ai sfințit 
cu lucrarea ta; 

Bucură-te, cel ce ai făcut din Putna o grădină a Maicu Domnului; 

Bucură-te, cel ce pe toţi i-ai ajutat după putere; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 7 

Cine a fost întristat, iar tu să nu fii întristat, cine a plâns, iar tu să nu fi plâns cu el, 
cine a fost sărac, iar tu să nu îţi pui sufletul pentru el? De aceea, pentru a uşura 
poporul credincios, care nu avea odihnă sub robia cea amară, milostivul Dumnezeu 
te-a ales pe tine, Sfinte Iacob, care Îi cântai pururea: Aliluia! 

Icosul 7 

De suferința aproapelui te-ai rănit cu rană adâncă şi nu ai răbdat nedreptatea şi 
lacrimile celor asupriţi, ci ca un Moise te-ai ridicat împotriva răului şi l-ai oprit cu 
râvna ta şi cu darul lui Dumnezeu care a fost în tine, pentru care îţi cântăm aşa: 
Bucură-te, inimă de aur în care au încăput toţi păstoriţii; 

Bucură-te, cel ce te-ai milostivit de suspinul văduvelor şi de plânsul copulor; 
Bucură-te, nou Gură de Aur, care ai înfruntat pe mai-marii lumii pentru cei mici şi 
necăjiţi; 

Bucură-te, mult-milostiv următor al Sfântului Nicolae; 

Bucură-te, cel ce nu te-ai înspăimântat de ameninţări; 

Bucură-te, cel ce în faţa prigoanei nu te-ai plecat; 

Bucură-te, cel ce nu te-ai lăsat înduplecat să calci blestemul asupra dărui nedrepte; 
Bucură-te, cel ce ai pus slujirea aproapelui mai presus decât slava lumii; 

Bucură-te, cel ce, după ce ai lăsat cinstea arhieriei, ca un părinte al ţării ai fost 
cinstit; 

Bucură-te, cel pe care poporul nu l-a uitat pentru binele făcut; 

Bucură-te, ales lucrător a milei lui Hristos; 

Bucură-te, al săracilor ajutător; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 8 

În Moldova, cărţile de învăţătură lipsind, tu ai tipărit cărţi spre folosul de obşte, 
Sfinte Iacob, şi astfel cu credinţa și iubirea de Dumnezeu pe mulţi ai împodobit, 
pentru care, mulțumind lui Dumnezeu, Îi cântăm: Aliluia! 


Icosul 8 

Ai primit, Sfinte Iacob, darul înţelepciunii omeneşti, şi l-ai înmulțit, dăruindu-l şi 
altora cu multă râvnă şi osteneală, dar tuturor le-ai spus că cele netrecătoare sunt 
mai de preţ decât cele trecătoare şi că cele de aici sunt scară pentru cele veşnice şi 
cu adevărat veselitoare, pentru care îți cântăm: 

Bucură-te, cel dăruit cu ştiinţa din afară si cu cea dinlăuntru; 

Bucură-te, cel ce ţi-ai chivernisit darurile cu înţelepciune, pe fiecare după rostul 
său; 

Bucură-te, cel ce cu duioasă inimă ai dorit mântuirea tuturor creştinilor ortodocşi; 
Bucură-te, cel ce pentru aceasta hrana cuvântului te-ai ostenit a le-o da; 

Bucură-te, cel ce la buna lucrare a tipăririi de cărți sfinte te-ai silit mereu; 
Bucură-te, cel ce ai căutat luminarea sufletelor copiilor şi buna lor creştere în Hri- 
stos; 

Bucură-te, învățător al cuvintelor duhovniceşti ale rugăciunilor și virtuților; 
Bucură-te, cel ce ai întemeiat prima şcoală pentru copiii de la sat; 

Bucură-te, cel ce pe toţi copiii la Hristos Domnul i-ai chemat; 

Bucură-te, cel ce ai povăţuit pe părinți să îşi crească pruncii spre mântuire; 
Bucură-te, cel ce învăţăturile Sfinţilor părinţi le-ai dăruit neamului tău în limba lui; 
Bucură-te, cel ce ai socotit ştiinţa de carte lumină spre lauda lui Dumnezeu; 
Bucură-te, Sfinte Iacob, părinte şi ierarh mult-milostiv al Moldovei! 


Condacul 9 

Cine va putea spune dorul tău pentru vieţuirea sihăstrească, Sfinte Iacob, cine va 
putea cunoaşte dragostea ta pentru sfințita rugăciune, cine ţi-a primit întristarea 
inimii în taina pocăinţei şi a învierii sufletului prin iertare, decât numai unul Dum- 
nezeu, căruia li cântăm: Aliluia! 


Icosul 9 

Iubitor de viaţă sihăstrească ai fost, Sfinte Iacob, din tinereţea ta, dar Duhul cel 
Preasfânt te-a purtat acolo unde Părintele ceresc a ştiut că este de folos pentru a 
împlini gândul Său cu tine. lar spre sfârşitul vieţii ţi-a dăruit haina desăvârşită a 
smereniei şi a liniştii, pentru care îţi cântăm așa: 

Bucură-te, cel ce inima ţi-ai dăruit-o lui Hristos; 

Bucură-te, cel ce nu ai iubit nimic mai mult decât pe EI; 

Bucură-te, cel ce ţi-ai hrănit sufletul cu numele Domnului; 

Bucură-te, cel ce cu smerenia te-ai împodobit ca şi cu o platoşă; 

Bucură-te, cel ce cu ascultarea ai înfrânt pe cel potrivnic; 

Bucură-te, cel ce ai sfințit pământul cu lacrimile tale cele de umilinţă; 

Bucură-te, minte ridicată la ceruri încă din această viaţă; 

Bucură-te, tainic săvârşitor al rugăciunii celei neîncetate; 

Bucură-te, cel ce, simţindu-ţi trecerea aproape, la Sihăstria Putnei ai mers; 
Bucură-te, cel ce acolo ai primit marea schimă de la duhovnicul tău, cuviosul Na- 
tan; 

Bucură-te, foc al iubirii sfinte din focul adus de Hristos pe pământ; 

Bucură-te, cel ce încălzeşti şi inimile noastre cele reci; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 10 

Întreaga viaţă ai cugetat la întâlnirea cu Hristos, dorirea ta, Sfinte Iacob, că facerea 
lumi și a omului, întruparea şi Pătimirile Domnului, învierea şi toate cele ce El a 
făcut pentru noi le-ai avut mereu înaintea ochilor şi cu lacrimi Îl slăveai, cântându- 
I: Aliluia! 


Icosul 10 

Mlădiţă dintr-o viță sfântă de părinți duhovniceşti care a odrăslit o floare aleasă, te- 
al arătat, Sfinte ierarhe Iacob, tuturor în vremea vieţuirii tale, iar purtarea ta de gri- 
Jă pentru popor ca pe un nou Avraam duhovnicesc te-a arătat, lăcaş ceresc dobân- 
dind în lumina Preasfintei Treimi, pentru care îţi cântăm: 

Bucură-te, fiu după duh al mitropolitului Antonie şi al vrednicilor lui înaintaşi; 
Bucură-te, cel ce viaţa sfinţilor strămoşi ai cinstit-o; 

Bucură-te, părinte iubit şi cinstit de ai tăi fii duhovniceşti; 

Bucură-te, iubitor al curăției şi al întregii feciorii; 

Bucură-te, următor al Sfântului Eftimie cel mare; 

Bucură-te, cel ce bine te-ai pregătit pentru întâlnirea cu Mirele Hristos; 

Bucură-te, cel pe care gândul la moarte nicicând nu te-a părăsit; 

Bucură-te, cel ce la Putna ţi-ai pregătit din vreme mormântul; 

Bucură-te, cel al cărui trup în chip smerit a fost pus în pământ; 

Bucură-te, cel ce te-ai odihnit la sânul maicii duhovniceşti, în biserica Mănăstirii 
Putna; 

Bucură-te, cel ce ai fost plâns de ucenici şi de popor; 

Bucură-te, cel al cărui mormânt s-a făcut loc sfânt de rugăciune; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 11 

Hristos Domnul, Mirele cel iubit al sufletului tău, te-a primit în braţele Sale, vas 
curat şi plin de har, iar tu porţi acum şi ruga noastră, mijlocind pentru noi toți în 
fața Treimii celei de o ființă şi nedespărțite, Dumnezeului celui viu şi adevărat, pe 
care ÎI slăvim, cântând: Aliluia! 


Icosul 11 

Pentru dragostea ta de Dumnezeu şi de semeni, monahii și binecredinciosii creştini 
te-au păstrat în inimile lor, cinstindu-te ca pe un sfânt părinte, iar când a binevoit 
Părintele Ceresc, lumina ta a strălucit Bisericii, pentru care într-un glas îți cântăm: 
Bucură-te, cel ce la vremea potrivită sfintele tale moaşte ni le-ai arătat; 

Bucură-te, cel ce, de părinţii mănăstirii, cu evlavie, în raclă ai fost aşezat; 
Bucură-te, izvor de bucurie pentru obştea ta; 

Bucură-te, cel ce împodobeşti cerul Sfinţilor cu chipul tău cel sfințit; 

Bucură-te, cel a cărui smerenie pe mulţi i-a îndreptat; 

Bucură-te, cel ce dai sfat potrivit celor ce se roagă ţie; 

Bucură-te, inimă înfrântă şi smerită în mijlocul lumi; 

Bucură-te, cel ce ne înveţi să nu ne plecăm duhului lumii, ci să rămânem credin- 
cioşi Domnului; 

Bucură-te, cel ce ai unit prin rugăciune cerul cu pământul, iar acum uneşti pe cei 
dezbinaţi,; 

Bucură-te, cel ce ai povăţuit oameni feluriţi, făcându-te tuturor toate; 
Bucură-te, cel ce iertarea ne-ai învăţat; 

Bucură-te, chip al blândeţii şi al înţelepciunii; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 12 

Fericit eşti, Sfinte Iacob, cel ce mari daruri ai primit în viaţa pământească şi de mai 
mari şi duhovniceşti daruri te învredniceşti în Împărăţia lui Dumnezeu, spre care te 
rugăm să ne călăuzeşti şi pe noi, cei ce cântăm: Aliluia! 


Icosul 12 

Viaţă îngerească pe pământ ai trăit, iar acum împreună cu cetele Sfinţilor în lăca- 
şurile cele veşnice te veseleşti, revărsând har de sus asupra noastră, a celor care îţi 
aducem, cu inimă smerită, cântare de laudă: 

Bucură-te, cel ce aduci vindecare de boli trupeşti şi sufleteşti; 

Bucură-te, ocrotitor al copulor şi al tinerilor creştini; 

Bucură-te, stâlp de foc al dascălilor celor evlavioșşi; 

Bucură-te, întărire a păstorilor credincioşi; 

Bucură-te, cel ce împreună cu ceata Sfinţilor ierarhi mijloceşti; 

Bucură-te, nădejde a monahilor; 

Bucură-te, liman al sihaștrilor; 

Bucură-te, învățător al răbdării şi al înfrânării; 

Bucură-te, cel ce aduci curăţia şi înţelepciunea de sus; 

Bucură-te, cel ce lucrezi împreună cu noi talanții pe care ni 1-a încredinţat Dumne- 
zeu; 

Bucură-te, cel ce aduci pacea celor învrăjbiţi; 

Bucură-te, rugător pentru mântuirea noastră; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 13 (de trei ori) 

O, fericite părinte, păstor al neamului tău, mărturisitor al lui Hristos, stâlp neclintit 
al Bisericii, la tine venim cu umilinţă și cu toată nădejdea te rugăm: cere mi- 
lostivire pentru noi la Părintele cel milostiv, la Fiul Său cel ce S-a răstignit şi a 
înviat pentru noi, la Preasfântul şi de viaţă făcătorul Duh, Dumnezeul nostru, că- 
ruia Îi cântăm din inimă: Aliluia! 


Icosul 1 

Mlădiţă roditoare a lui Hristos fiind, Sfinte ierarhe Iacob, cu evlavie te cinstim noi, 
credincioşii, că ne dăruieşti îmbelşugat bucuriile harului şi ne înveţi să ne rugăm 
Dătătorului a tot binele, pentru care, cu dragoste de fii cântăm ţie: 

Bucură-te, cel ce te odihneşti în lumina şi pacea Preasfintei Treimi; 
Bucură-te, moştenitor al făgăduinţelor Domnului; 

Bucură-te, chip al slujirii şi al smereniei; 

Bucură-te, cel ales între ierarhi; 

Bucură-te, vestitor al adevărului; 

Bucură-te, lucrător al rugăciunii; 

Bucură-te, fiu după har al Părintelui ceresc; 

Bucură-te, vas prea curat al Duhului Sfânt; 

Bucură-te, rază a lui Hristos în noaptea necazurilor; 

Bucură-te, cârmă a Bisericii la vreme de restriște; 

Bucură-te, dascăl al milostivirii; 

Bucură-te, învăţător al pocăinţei aducătoare de har; 

Bucură-te, Sfinte Iacob, părinte şi ierarh mult-milostiv al Moldovei! 


Condacul 1 

Cu fapte luminate fiind împodobit şi harul arhieriei primind după vrednicie, de 
Dumnezeu înţelepţite, Sfinte ierarhe Iacob, la tronul cel dumnezeiesc cu îndrăznire 
stai, rugându-te neîncetat pentru noi toţi, cei ce cu mulțumire îţi cântăm: Bucură- 
te, Sfinte Iacob, părinte şi ierarh mult-milostiv al Moldovei! 


Rugăciune 

O, Sfinte ierarhe Iacob, cu inimi înfrânte, cu cugete smerite, înaintea ta venim şi te 
rugăm să mijloceşti pentru sufletele noastre. În viaţa ta pilda răbdării necazurilor şi 
a apărării dreptăţii, pilda slujirii şi a curăţiei le aflăm deplin. Cu smerenie şi cre- 
dință, cu dragoste de aproapele şi cu fierbinte râvnă pentru Dumnezeu, ţi-ai chi- 
vernisit viaţa de aici, câştigând şi pe cea veşnică, în care, împreună cu Maica 
Domnului şi cu toţi Sfinţii te bucuri acum. Caută şi spre noi, nevrednicii, care din 
mijlocul neputinţelor şi al neştiinţei, din adâncul păcatului şi din nerodirea vieţii îţi 
strigăm: Precum viaţa ţi-ai pus-o pentru turma ta, şi acum mijloceşte pentru noi! 


Conducătorilor dă-le înţelepciune, păstorilor de suflete iubire jertfelnică, familiilor 
multă credinţă, copiilor dragoste de Dumnezeu şi de învăţăturile cele sfinte, tine- 
rilor cumpătare şi curăţie, bătrânilor răbdare şi tuturor celor singuri şi deznădăj- 
duiți, celor tulburaţi de răutățile lumii, celor ce se luptă cu valurile ispitelor, dă-le 
putere cerească şi mângâiere sufletelor! 


Precum în vremea vieţii tale ai ajutat pe cei săraci, şi acum ajută-ne cu puterea ta 
pe noi, cei săraci de virtuţi şi fapte bune! Precum atunci milostivirea ta ai revărsat- 
o peste popor, şi acum cere milă de la Domnul nostru lisus Hristos, pentru rugă- 
ciunile Preasfintei Sale Maici şi pururea Fecioarei Maria și ale tuturor Sfinților, ca 
împreună să fim miluiţi şi să cântăm în Împărăţia Cerurilor: Slavă Ţie, Treime 
Sfântă, Dumnezeul nostru, slavă Ție în vecii vecilor! 


2 o e 


Cuvine-se, cu adevărat, să te fericim pe tine, Născătoare de Dumnezeu, cea pururea 
fericită şi prea nevinovată şi Maica Dumnezeului nostru. Ceea ce eşti mai cinstită 
decât Heruvimii şi mai slăvită, fără de asemănare, decât Serafimii, care, fără stri- 
căciune, pe Dumnezeu Cuvântul ai născut, pe tine, cea cu adevărat Născătoare de 
Dumnezeu, te mărim. 


Pentru rugăciunile Sfinţilor părinţilor noştri, Doamne Iisuse Hristoase, Dumnezeul 
nostru, miluieşte-ne pe noi. Amin. 

